Osim toga, Komisija će provesti revizije ključnih etapa i ciljnih vrijednosti. Revidirat će i sustave kontrole država članica kako bi utvrdila mogu li one na odgovarajući način spriječiti, otkriti ili ispraviti prijevare, korupciju, sukob interesa i dvostruko financiranje te je li došlo do ozbiljnih povreda obveza. Komisija u slučaju sumnje može provoditi i revizije i kontrole na temelju rizika. Neće provoditi reviziju usklađenosti rashoda država članica povezanih s Mehanizmom za oporavak i otpornost s pravom EU-a i nacionalnim pravom (npr. pravila o javnoj nabavi ili državnim potporama). Prema potrebi, Europski ured za borbu protiv prijevara (OLAF), Europski revizorski sud (ERS) i Ured europskog javnog tužitelja (EPPO) izvršavat će svoje ovlasti.

S obzirom na to da se radno opterećenje Europskog revizorskog suda povećalo zbog novih programa potrošnje, proračunsko tijelo privremeno je odobrilo dodatnih 20 radnih mjesta za Europski revizorski sud do 2027.

S druge strane, došlo je do nominalnog povećanja vrijednosti nepodmirenih obveza tijekom 2021. ako se u obzir uzme instrument NGEU. Tim se instrumentom privremeno povećava ukupna razina nepodmirenih obveza, koja će dosegnuti vrhunac do kraja 2023. (posljednja godina za preuzimanje obveza u okviru NGEU-a). Nepodmirene obveze povezane s NGEU-om počet će se podmirivati 2024. te nastaviti do kraja 2026., što je rok za dovršetak plaćanja za NGEU.

Konkretno, na pripremu nacionalnih i regionalnih programa za razdoblje 2021.–2027. u području kohezijske politike utjecali su kasno donošenje VFO-a za razdoblje 2021.–2027. i činjenica da su se pripreme u državama članicama odvijale usporedno s pripremom nacionalnih planova za oporavak i otpornost. To je nekim državama članicama bio operativni izazov. Komisija ipak očekuje da će se dogovor o svim programima postići do kraja 2022.

Relevantan dodatni parametar pri procjeni RAL-a njegova je usporedba s veličinom gospodarstva EU-a (mjereno, npr. bruto nacionalnim dohotkom (BND)). Predviđa se da će se RAL (osim RAL-a povezanog s NGEU-om) od kraja 2021. do kraja 2027. smanjiti s 1,7 % na 1,6 % BND-a EU-a. To pokazuje da nominalni rast gospodarstva EU-a nadmašuje nominalni rast RAL-a. Nepodmirene obveze same po sebi ne upućuju na to da proračun nije izvršen, već su isključivo povezane s vremenskim odmakom između obveza i plaćanja.

Nadalje, Komisija podsjeća na to da je, s jedne strane, donošenje proračuna u konačnici u nadležnosti proračunskog tijela, što uključuje odobravanje dostatne razine odobrenih sredstava za plaćanje, i s druge strane, da provedbom za većinu sredstava upravljaju nacionalna tijela te da ona uglavnom ovisi o pravilima koja utvrđuju suzakonodavci u relevantnim temeljnim aktima. Komisija će i dalje blisko surađivati s Europskim parlamentom i Vijećem, kao i s nacionalnim provedbenim tijelima.

9. Skraćivanje postupka davanja razrješnice

Komisija podupire ideju kraćeg postupka davanja razrješnice. Konsolidiranu računovodstvenu dokumentaciju EU-a za 2020. i 2021. dostavila je mjesec dana prije regulatornog roka od 31. srpnja 2021. i 2022. Isto tako, Komisija je u te dvije godine objavu godišnjeg izvješća o upravljanju i uspješnosti ubrzala za nekoliko tjedana. Objavljivanje godišnjeg izvješća još ranije zahtjevan je posao jer neka godišnja izvješća o radu, koja čine osnovu godišnjeg izvješća o upravljanju i uspješnosti, moraju sadržavati informacije država članica. Komisija te informacije prima najranije u veljači i potrebno joj je vrijeme da ih procijeni i evaluira.

Osim toga, zbog znatnog skraćivanja postupka davanja razrješnice Sud bi ranije trebao objaviti svoje godišnje izvješće, a Vijeće ranije donijeti preporuku o davanju razrješnice.

10.Priprema za budućnost

Komisija je predana ostvarivanju rezultata kad je riječ o prioritetima koje su Europski parlament i Vijeće istaknuli u okviru postupka davanja razrješnice za 2020. Ujedno se spremna suočiti s novim izazovima koji se ne mogu uvijek predvidjeti, a obično od Komisije zahtijevaju da odgovori brzo i s velikom fleksibilnošću. Najnoviji je takav izazov ruska invazija na Ukrajinu. Komisija je 18. svibnja 2022. predstavila paket mjera za odgovor na izazove nastale kao posljedica tog rata, uključujući sigurnost opskrbe energijom, nedostatak ulaganja u obranu EU-a te dugoročnu obnovu Ukrajine. Svi oni utječu na proračun EU-a.

Postoje valjani razlozi zbog kojih se može očekivati da će nadolazeći mjeseci i dalje biti obilježeni golemom nesigurnošću i izazovima.

U svakom slučaju, Komisija će se pobrinuti da se novac poreznih obveznika i dalje troši u skladu s pravilima i s maksimalnim učinkom na terenu.

Komisija računa na potporu Europskog parlamenta i Vijeća. Njezini prijedlozi mogu se provesti samo uz njihovu pomoć. Predstojeće rasprave, posebno o reviziji Financijske uredbe, bit će ključne za poboljšanje mehanizama za zaštitu proračuna EU-a te povećanje učinkovitosti i djelotvornosti praćenja, kontrole i revizije sredstava EU-a.

* * *